text: Voldsomt regnvejr har kun givet få problemer
  19 juni 2013 kl. 15.58
  Vandet er værst i Esbjergområdet, mens Fyn plages af lyn, der gør togtrafikken uregelmæssig.
  Uvejret, der onsdag drev hen over landet, har sidst på eftermiddagen ikke medført de store skader.
  Ifølge Falck har man været ude til 16 vandskader, primært i Esbjerg-området.
  Til gengæld har lynene tilsyneladende især plaget Fyn, hvor to huse er blevet ramt af lynet, og et stråtækt hus ved Ørsted står i flammer. Ingen personer har dog været i fare. Desuden er to træer blevet ramt af lyn, oplyser Falck.
  Lynnedslagene giver også problemer for togdriften.
  Et lynnedslag på Vestfyn betyder, at der er problemer med at få signalerne til at virke, og det har medført, at togene fra Odense mod Fredericia er forsinket med op til 25 minutter, skriver DSB på sin hjemmeside.
  Lynnedslag giver også problemer på Svendborgbanen, hvor togene kun kører en gang i timen.
  Uvejret er dog ikke overstået endnu.
  DMI varsler fortsat om kraftig regn og stedvis skybrud, hvilket vil sige 15 mm regn eller mere på en halv time.
  Den kraftigste regn ventes i aftentimerne først og fremmest at falde i Syd- og Østjylland og på Fyn. Ud på natten rykker den østpå, og vil især gå ud over Sjælland og Lolland-Falster, skriver DMI på sin hjemmeside.
  